Snart bliver første spadestik taget til det nye botilbud Tornhøjgård i Aalborg Øst. Botilbuddet, der står klar i juli 2018, skal erstatte fire eksisterende botilbud. Målet er at sikre højere livskvalitet og styrke fællesskabet mellem beboerne – og også med det øvrige lokalsamfund. Derfor har Aalborg Kommune spurgt beboere, pårørende og lokalsamfundet om deres ønsker for byggeriet ved interviews og workshops. - Vi har spurgt beboerne, hvad der er vigtigt for dem. Dels i forhold til de fysiske rammer som eksempelvis plads til kæledyr, siger rådmand Thomas Krarup fra Konservative. Sonja Tranholm Olesen er en af dem, som har fortalt kommunen, hvordan hun håber, hendes bolig kommer til at være. - Jeg sagde til dem, at det ville være rart at kunne komme ind i sin lejlighed uden at skulle igennem alt det gangværk og fællesstuen. Det ville også være rart at have sin egen postkasse. Det har normale mennesker. Det har jeg set, siger Sonja Tranholm Olesen. Kommunen har lyttet, og nu får hun både sin egen postkasse og direkte adgang til boligen, når hun flytter ind næste år. - Det her er første gang nogen spørger mig, hvordan jeg godt kunne tænke mig at bo, siger hun.

Opsummering:
Når Aalborg Kommune bygger et nyt botilbud til 32 beboere, er beboerne med til at bestemme, hvordan boligerne skal indrettes.